Bayern-forsvarer kan få lang fengselsstraff
- Etter etterforskningen forutsetter man at tiltalte forsettlig satte fyr på huset natt til 20. september i fjor, het det i en uttalelse. Breno vil kunne få en fengselsstraff på mellom ett og 15 år. I tillegg vil aktor kreve at han må betale 1 million euro (7,6 millioner kroner) i erstatning for den totalskadde luksusboligen han leide. Midtstopperen, som inneværende sesong knapt har vært i aksjon for Bayern München på grunn av skader, ble selv sendt til sykehus på grunn av røykskader etter brannen. Han var alene i huset da brannen oppsto, og ingen andre kom til skade. Han ble varetektsfengslet fire dager senere, men betalte 4 millioner kroner i kausjon for å slippe ut etter 12 dager. - Den tiltalte hadde drukket alkohol på tidspunktet, og han brukte flere tennere og muligens andre brennbare saker til å sette fyr på flere objekter rundt om i huset, hevder påtalemyndigheten.
Bayern München-spilleren Breno er tiltalt for brannstiftelse etter at huset hans brant ned i fjor høst. Om 22-åringen blir funnet skyldig, risikerer han opptil 15 år i fengsel.